Oikeuden päätöksen tehnyt tuomari halusi antaa selvän viestin: eläimet ovat tuntevia olentoja ja niillä on oikeus saada ihmisiltä kunnioitusta.

Sandra-oranki kuvattuna Buenos Airesin eläintarhassa, jossa se vietti lähes 25 vuotta elämästään. AOP

Buenos Airesin eläintarhassa Argentiinassa lähes 25 vuotta viettänyt orankinaaras Sandra, 33, on saanut ihmisoikeuksiin verrattavat oikeudet. Niiden turvin se muuttaa ahtaista ja ankeista eläintarhaolosuhteista Floridaan laajemmalle eläinsuojelualueelle.

Asianajajat saivat jo vuonna 2014 oikeusteitse läpi päätöksen, jonka mukaan Sandraa oli pidetty Buenos Airesissa laittomasti ja että hän oli ensimmäinen ”ei-inhimillinen henkilö, jolla on oikeus vapauteen”. Tuomari Elena Liberatori sanoi haluavansa päätöksen antavan selvän viestin: ”Eläimet ovat tuntevia olentoja ja heidän ensimmäinen oikeutensa on se, että ihmiset sitoutuvat kunnioittamaan heitä”. Tämä oikeuden päätös loi ennakkotapauksen, jonka mukaan apinoita tulisi pitää laillisessa mielessä pikemminkin ihmisinä kuin omaisuutena.

Sandra syntyi Itä-Saksan eläintarhassa vuonna 1986 ja muutti Buenos Airesiin vuonna 1995. Siellä Sandra vietti aikaansa koripallokentän kokoisella alueella yrittäen välttyä yleisön katseilta. Sandra sai myös tyttären vuonna 1999, mutta tytär vietiin häneltä ja myytiin eläintarhaan Kiinaan.

Argentiinalainen tuomioistuin hyväksyi Sandran siirron Yhdysvaltojen Floridaan vuonna 2017. Floridassa toimii Center for Great Apes -järjestö, joka hallinnoi 40 hehtaarin suuruista eläinsuojelualuetta. Se on tarkoitettu simpansseille ja orangeille, jotka on vapautettu sirkuksista, laboratorioista, eläintarhoista ja yksityisistä kokoelmista.

Lähde: BBC